Мэмарыяльны мітынг у Курапатах распачаўся каля Трох Крыжоў на Кальварыі. Быў заслуханы зварот Старшыні Беларускага Народнага Фронту “Адраджэньне” і Кансэрватыўна-Хрысьціянскай Партыі — БНФ Зянона Пазьняка — “Курапаты-2012” (публікуецца). Да людзей зьвярнуліся з прамовамі сп. Юры Беленькі, выканаўца абавязкаў у Беларусі старшыні Фронту і Партыі, і сп. Алесь Чахольскі, адказны сакратар Фронту і Партыі. Выступоўцы казалі пра народную трагедыю і сёньняшні дзень. Сотні людзей праз непагадзь і холад прайшлі праз сваю сталіцу ва ўмовах дзікай антыбеларускай дыктатуры — гэта ёсьць грамадзянскі ўчынак нашай нацыянальнай эліты. Нягледзячы ні на што жывою застаецца памяць пра нашых продкаў і сьвятых пакутнікаў. А гэта значыць, жыве народ і будзе жыць вечна.